
RAPORT COMUN
asupra proiectului de Lege privind modificarea art. 7 alin. (4) din Ordonanţa de urgenţă a Guvernului nr. 119/2007 privind măsurile pentru combaterea întârzierii executării obligaţiilor de plată rezultate din contractele comerciale
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru buget, finanţe şi bănci au fost sesizate, în fond, cu proiectul de Lege privind modificarea art. 7 alin. (4) din Ordonanţa de urgenţă a Guvernului nr.119/2007 privind măsurile pentru combaterea întârzierii executării obligaţiilor de plată rezultate din contractele comerciale, trimis cu adresa PL-x 742 din 5 decembrie 2011, înregistrat sub nr. 31/1222/2011, respectiv nr.22/584/2011.
              Potrivit prevederilor  art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

             Proiectul de Lege a fost adoptat de Senat în condiţiile articolului 75 alineatul (2) teza a III-a din Constituţia României, republicată.

           Consiliul Legislativ, prin avizul nr.713/28.06.2011, a avizat favorabil proiectul de lege.
           Guvernul, prin punctul de vedere transmis cu adresa nr.1673 din 14 iulie 2011, nu susţine adoptarea acestei iniţiative legislative.
            Prezentul proiect de Lege are ca obiect de reglementare  modificarea art. 7 alin. (4) din Ordonanţa de urgenţă a Guvernului nr. 119/2007 privind măsurile pentru combaterea întârzierii executării obligaţiilor de plată rezultate din contractele comerciale, aprobată cu modificări şi completări prin Legea nr. 118/2008, în sensul instituirii unui caracter imperativ al normei,  asigurându-se astfel echilibrul procesul 
al părţilor în litigiu, reclamantul având posibilitatea de a cunoaşte apărările pârâtului, precum şi probele utilizate în susţinerea acestora.
               În conformitate cu prevederile art. 61 şi 63 din Regulamentul Camerei Deputaţilor, republicat, Comisia pentru buget, finanţe şi bănci  şi Comisia juridica au examinat proiectul de Lege, în şedinţe separate.
              Comisia pentru buget, finanţe şi bănci a dezbătut proiectul de lege în cadrul şedinţei din 20 decembrie 2011, iar Comisia juridică, de disciplină şi imunităţi a dezbătut iniţiativa legislativă în şedinţa din 13 martie 2012.
              La lucrările Comisiei pentru buget, finanţe şi bănci şi-au înregistrat prezenţa un număr de 21 deputaţi din totalul de 33 membri, iar la Comisia juridică, de disciplină şi imunităţi au participat 12 deputaţi din totalul de 23 de membri.
              În urma examinării proiectului de lege şi a opiniilor exprimate de către membrii Comisiilor s-a hotărât, cu majoritate de voturi, să se propună plenului Camerei Deputaţilor respingerea iniţiativei legislative mai sus menţionate, întrucât soluţia propusă de iniţiator instituie o sancţiune disproporţionată în sarcina debitorului care nu a depus intampinarea, restrangandu-i acestuia, în mod nejustificat, dreptul la aparare şi instituind, în mod nefundamentat, o prezumţie iuris et iure de recunoaştere a pretenţiilor creditorului. În acelaşi timp, textul propus restrânge dreptul de apreciere al judecatorului la simpla constatare a operării recunoaşterii pretenţiilor creditorului prin simplul fapt al nedepunerii întâmpinării, fără ai mai acorda acestuia posibilitatea de a lua o dezie raportându-se la circumstanţele concrete ale fiecărei cauze în parte. Totodată, textul dublează sancţiunea prevăzută deja în cadrul art. 7 alin. (4), potrivit căruia „debitorul este obligat să depună întâmpinare, sub sancţiunea decăderii din dreptul de a mai propune probe şi de a invoca excepţii, în afara celor de ordine publică”.
            În raport de obiectul şi conţinutul său, proiectul de lege face parte din categoria legilor ordinare.

